የክልሉ ጤና ቢሮ ማህበራዊ ርቀት ባለመጠበቁ   ስጋት እንዳደረበት ገለጸ
አዲስ አበባ፦ ህብረተሰቡ ማህበራዊ ርቀቱን በተገቢው መልኩ አለመጠበቁ ለኮሮና ቫይረስ መስፋፋት ምክንያት እንዳይሆን ስጋት ማሳደሩን የጋምቤላ ክልል ጤና ቢሮ ገለጸ፡፡ 
የጤና ቢሮው ሃላፊ አቶ ካን ጋትሉክ ለአዲስ ዘመን ጋዜጣ እንደገለጹት ኮሮና ቫይረስን ለመከላከል ከሚወሰዱ እርምጃዎች መካከል አንዱ የሆነውን ማህበራዊ ርቀትን አለመጠበቅ በሽታውን እንዳያስፋፋው ስጋት አሳድሯል፡፡ 
የጤና ቢሮው ሃላፊ ከክልሉ የአየር ጸባይ አንጻር አብዛኛው ህብረተሰብ ባሮ ወንዝን ተከትሎ ባሉ ጥላ ቦታዎች ላይ ተቀምጦ የተለያዩ ማህበራዊ ተግባራትን ስለሚያከናውን ማህበራዊ ቅርርቡ ለበሽታው መስፋፋት ትልቅ ሚና ያለው በመሆኑ ህብረተሰቡ በተቻለ መጠን ርቀቱን ሊጠብቅ ይገባል ብለዋል፡፡ 
ኃላፊው ከክልሉ ሞቃታማነት አንጻር የዛፎቹ ጥላ መጠቀም አስፈላጊ ቢሆንም ህብረተሰቡ ሁለት የአዋቂ እርምጃዎች ተራርቆ እንዲቀመጥ ߹ ሰላምታ ልውውጥን በመጨባበጥ ከመፈጸም እንዲቆጠብና በተቻለ መጠን እጅን ቶሎ ቶሎ ለመታጠብ የሚያስችሉ የውሃና የሳሙና አቅርቦት በአካባቢው ላይ እንዲኖር በማድረግ ስርጭቱን ለመቆጣጠር እየተሞከረ መሆኑን ጠቁመው፤ አልፎ አልፎ አላስፈላጊ እንቅስቃሴ የሚያደርጉ በመኖራቸው ከጸጥታ ሃይሎች ጋር በመቀናጀት ማህበራዊ ርቀታቸውን በሚፈለገው ደረጃ እንዲጠብቁ የማድረግ ስራ እንደሚሰራ ተናግረዋል፡፡ 
ከአንድ ወር ተኩል በፊት የኮሮና ቫይረስ ምልክት ያሳዩና የተጠረጠሩ ሶስት ሰዎች እንደነበሩ የተናገሩት ሃላፊው፤ ናሙናቸው አዲስ አበባ ተልኮ እንዲመረመር በማድረግ ከበሽታው ነጻ መሆናቸው መረጋገጡን፤ ባለፈው ሳምንት የኮሮና ቫይረስ ምልክት የታየባቸው ሌሎች ተጨማሪ ሁለት ሰዎች ተገኝተው ናሙናቸው አዲስ አበባ ተልኮ ምላሽ እየተጠበቀ መሆኑንም
 አብራርተዋል፡፡ 
ኃላፊው ወደ ክልሉ የሚገቡ ሰዎች እየተለዩ በማቆያ ውስጥ እንዲቀመጡ እየተደረገ መሆኑን ጠቅሰው፤ በተለይም ከደቡብ ሱዳን ጋር በሚያዋስኑ የድንበር በሮች ላይ ከፍተኛ ቁጥጥር በማድረግና የሚገቡትንም ሰዎች የመለየት ስራው በጥንካሬ እየተካሄደ መሆኑን አስረድተዋል፡፡ 
መንግስት ሁሉም ድንበሮች ዝግ ይሁኑ በማለት ያስተላለፈውን መመሪያ ተግባራዊ ለማድረግ የክልሉ ድንበር በጣም ስፋት ያለውና ወቅቱም በጋ ከመሆኑ ጋር በተያያዘ አስቸጋሪ መሆኑን የተናገሩት ኃላፊው፤ በተለያዩ መንገዶች ወደ ክልሉ አቋርጠው በሚገቡት ላይ ከስደተኞች አስተዳደር መስሪያ ቤት ጋር በመሆን ሰብዓዊነትን በጠበቀ መልኩ የቁጥጥር ስራ እየተሰራ እንደሚገኝ አብራርተዋል፡፡ 
ኃላፊው የበሽታው ተጠርጣሪዎችን ለማቆየት እንዲሁም በሽታው ለተገኘባቸው ሰዎች ተገቢውን ህክምና ለማድረግ በክልልና በማዕከል ደረጃ ሰባት ያህል ተቋማት መቋቋማቸውን፣ እንደ ሁኔታው እየታየም ማዕከላቱን የማስፋት እቅድ ተይዞ እየተሰራ እንደሚገኝና ተቋማቱን በሰው ሃይልና በግብዓት የማሟላት ስራም በሂደት ላይ እንዳለ አብራርተዋል፡፡ 
በክልሉ ለኮሮና ቫይረስ መመርመሪያ ሊሆን የሚችል የላብራቶሪ ማሽን መኖሩን የተናገሩት ሃላፊው፤ በተግባር ለማዋል መካሄድ የሚገባቸው አንዳንድ ሙከራዎች ስላሉ ከኢትዮጵያ ህብረተሰብ ጤና ኢንስቲትዩት ጋር በመሆን እየተሰራ እንደሚገኝና ስራው ሲጠናቀቅም የናሙና ምርመራዎች በክልሉ እንደሚጀመሩ ጠቁመዋል፡፡ 
ክልሉ ህብረተሰቡ ስለ ኮሮና ቫይረስ መተላለፊያ መንገዶችና ሊያደርግ ስለሚገባው ጥንቃቄ በደንብ ተረድቶና ማህበራዊ ርቀቱን ጠብቆ እንዲንቀሳቀስ߹ ህዝብ በሚበዛባቸው ቦታዎች ላይም እንዳይሄድና በየአካባቢው ውሃና ሳሙና በማዘጋጀት ቶሎ ቶሎ እጆቹን እንዲታጠብ በአደባባዮቹ ላይ ትምህርቶችን በመስጠት ላይ ይገኛል::
አዲስ ዘመን ሚያዝያ 28/2012
እጸገነት አክሊሉ